Mbalula nié bekommerd oor opgeskorte vlugteArgieffoto (Foto: Comair/Facebook) Fikile Mbalula, minister van vervoer, het Dinsdagmiddag gesê hy is nie bekommerd oor die Burgerlugvaartowerheid (BLO) se onlangse opskorting van Comair-vlugte nie en dat geraakte vliegtuie teen die einde van die week weer in die lug sal wees. “Ons moenie paniekerig raak nie … voor die einde van die week behoort alles weer terug na normaal te keer,” het Mbalula gedurende ŉ mediakonferensie by die parlement gesê. Maroela Media het vroeër berig die BLO het Comair, wat British Airways en die laekostelugredery Kulula in Suid-Afrika bedryf, Maandagaand kennis gegee dat onreëlmatighede tydens ŉ onlangse oudit van sy instandhoudings- en tegniese diensteverskaffer, SAA Tegnies (SAAT), gevind is. Die vliegtuie wat hierdeur geraak word, mag as gevolg hiervan nie vlieg tot die nodige regstellende stappe gedoen is nie. Comair het ook gister bevestig dat bedrywighede na verwagting vandag weer by dié lugdiensgroep sal hervat. “Ons is bly dat SAAT sedertdien ’n regstellende aksieplan ingedien het wat daarop gemik is om aandag aan die onreëlmatighede te gee. Die BLO het bevind dat die korrektiewe aksieplan aanvaarbaar is,” het die minister aan joernaliste gesê. “Die vertragings en kansellasies wat vanoggend ondervind is, is voorsorgmaatreëls wat deur die lugrederye wat geraak word, getref is om te verseker dat geen vliegtuie na die hemelruim gaan sonder enige sekerheid oor die lugwaardigheid [van dié vliegtuie] nie.” Mbalula het bevestig dat gerugte oor ’n sindikaat van georganiseerde misdaad wat betrokke is by die steel van onderdele by die SAAT en die vervanging daarvan met nagemaakte onderdele aanleiding tot die BLO-oudit gegee het.